SST อนาคตมุ่งธุรกิจอาหาร ปีนี้รายได้-กำไรพุ่ง 100%
9ม.ค. 2555 บริษัท ทรัพย์ศรีไทย (SST) กลายเป็นผู้ถือหุ้นใหญ่ในบริษัท มัดแมน
11 ม.ค. 2555

9ม.ค. 2555 บริษัท ทรัพย์ศรีไทย (SST) กลายเป็นผู้ถือหุ้นใหญ่ในบริษัท มัดแมน 
เจ้าของกรรมสิทธิ์โอบองแปง และผู้ถือหุ้นใหญ่บริษัท โกลเด้น โดนัท ผู้ผลิตดังกิ้น โดนัท อย่างสมบูรณ์หลังจากชำระเงินค่าซื้อและโอนกิจการกันเสร็จสิ้น 100% แล้ว!!! 
การเข้าซื้อโอบองแปงและดังกิ้น โดนัท ของ SST ถือว่าสร้างความตื่นเต้นในแวดวงธุรกิจอาหาร รวมถึงตลาดหุ้นมากพอสมควร เพราะจู่ๆ บริษัทที่มีธุรกิจหลักทำโกดังหรือคลังสินค้าพลิกผันตัวเองกลายเป็นทำธุรกิจอาหาร และอนาคตธุรกิจอาหารก็จะกลายเป็นธุรกิจที่สร้างรายได้หลักกับกิจการและการซื้อกิจการของ SST จะหยุดอยู่ตรงนี้หรือยังเดินต่อไปข้างหน้าอย่างไรนั้น
ปิลัญชัย ประดับพงศ์ ประธานกรรมการบริหาร SST กล่าวว่า เมื่อวันที่ 9 ม.ค. 2555 บริษัทได้ชำระค่าซื้อกิจการโอบองแปงและดังกิ้น โดนัท เสร็จสิ้นสมบูรณ์แล้ว หลังจากนี้บริษัทก็จะสามารถรับรู้รายได้ ยอดขาย กำไรจากโอบองแปงและดังกิ้น โดนัท ได้ทั้ง 100% และรับรู้เต็มทั้งปี ซึ่งจะสนับสนุนให้รายได้ในปีนี้โตขึ้นจากปีที่ผ่านมา 1 เท่าตัว หรือรายได้น่าจะถึง 2,000 ล้านบาท ได้ 
นอกจากนี้ เมื่อบริษัทก้าวเข้าสู่การทำธุรกิจอาหารก็หวังถึงการเติบโต และอาจจะขยับไปอยู่ในหมวดเดียวกันกับเซ็นทรัล ฟู้ด และไมเนอร์ อย่างไรก็ตามการมุ่งสู่ธุรกิจอาหารที่มีขนาดใหญ่มากขึ้น ก็มีความเป็นไปได้ที่บริษัทจะต้องหาซื้อกิจการเพิ่มเข้ามาอีก 1, 2 หรือ 3 ก็เป็นไปได้ แต่ทั้งนี้การจะซื้อกิจการเพิ่มก็จะต้องขึ้นอยู่กับแหล่งเงินทุนของบริษัทด้วยว่าจะมีขีดความสามารถในการกู้เงินอย่างไร เพราะการเข้าซื้อโอบองแปงและดังกิ้น โดนัทครั้งนี้ ทำให้บริษัทมีภาระหนี้สินเพิ่มขึ้นประมาณ 1,000 ล้านบาท และทำให้สัดส่วนหนี้สินต่อทุน (D/E) ขึ้นไปอยู่ที่ 2 ต่อ 1 เท่า 
“บริษัทมีความมุ่งมั่นว่าจะนำรายได้และกำไรที่เติบโตขึ้นไปลดภาระหนี้ก่อน เพื่อทำให้บริษัทมีฐานะการเงินที่แข็งแกร่ง และไม่อยากรบกวนผู้ถือหุ้นด้วยการเพิ่มทุนเพื่อลดหนี้ ดังนั้นในระยะแรกๆ ผู้ถือหุ้นอาจจะยังไม่ได้รับเงินปันผลในอัตราที่เพิ่มมากขึ้นเมื่อกิจการเติบโตขึ้น” 
สำหรับอนาคตเมื่อพบกิจการที่ใช่และมีความจำเป็นต้องซื้อ ก็จะต้องขึ้นอยู่กับสถาบันการเงินที่ให้การสนับสนุนสินเชื่อว่ายังให้การสนับสนุนหรือไม่ แต่การทำธุรกิจอาหาร สัดส่วนหนี้ต่อทุนที่ระดับ 2 เท่า ก็ไม่ถือว่าน่าเกลียดหรือน่ากังวลมากนัก เพราะบริษัทเชื่อมั่นว่ากิจการที่เข้าซื้อจะสร้างรายได้และผลดำเนินการที่ดีได้ และเห็นแล้วว่าการเติบโตแบบก้าวกระโดดนั้นจะเกิดขึ้นได้ก็จะต้องมีการซื้อกิจการ เพราะสามารถโตได้เร็วกว่าการลงทุนบุกเบิกเอง
อย่างไรก็ตาม ในส่วนของบริษัทเองก็ยังมีช่องทางในการเข้าถึงแหล่งทุน ถ้าหากสถาบันการเงินมีความกังวลในการปล่อยกู้หลังหนี้สูงขึ้น เพราะยังมีตลาดหุ้นกู้ให้เข้าไประดมทุนได้ ซึ่งที่ผ่านมาบริษัทก็มีการระดมทุนด้วยการออกหุ้นกู้เช่นกัน 
อีกทั้งยังมีกองทุนพร็อพเพอร์ตีฟันด์ ที่ก่อนหน้าบริษัทได้ขายคลังสินค้า 9 แห่ง หรือ 15% ของคลังทั้งหมดที่มีอยู่กว่า 50 แห่ง เข้าสู่กองทุนพร็อพเพอร์ตีฟันด์ อนาคตหากมีความจำเป็นบริษัทก็สามารถดำเนินการได้อีก และคลังสินค้าของบริษัทที่มีอัตราเช่า 95% ซึ่งถือว่าเต็มและน่าจะสร้างรายได้ที่แน่นอนให้กับบริษัท
ไม่กังวลทริสแจกมุมมองเป็นลบ
ปิลัญชัย กล่าวถึงกรณีที่ที่บริษัท ทริสเรทติ้ง ได้เปลี่ยนมุมมองเป็นเชิงลบจากคงที่ หลังบริษัทได้เข้าไปซื้อกิจการของโอบองแปงและดังกิ้น โดนัท ว่าไม่กังวล เพราะเชื่อว่าในที่สุดแล้วฐานะการเงินของบริษัทจะกลับมาแข็งแกร่ง เพราะเราตั้งเป้าชัดเจนว่าจะเร่งลดหนี้สินด้วยกำไรจากผลดำเนินงาน 
พร้อมย้ายไปหมวดอาหาร
ปิลัญชัย กล่าวว่า งบการเงินงวดสิ้นปี 2554 ของบริษัทจะเห็นการเปลี่ยนแปลงแหล่งที่มาของรายได้ชัดเจนว่า รายได้หลักจะมาจากอาหารและเครื่องดื่ม ดังนั้นหากทางตลาดหลักทรัพย์มีความประสงค์แจ้งให้บริษัทย้ายหมวดในการซื้อขายหุ้น บริษัทก็พร้อมที่จะดำเนินการ จากปัจจุบันซื้อขายในหมวดขนส่งและโลจิสติกส์ 
อนาคตของ SST ถือว่าน่าสนใจของนักลงทุนและผู้ถือหุ้น แม้ว่าราคาหุ้นจะทะยานไปไกลเหลือเกิน เพราะอาจเห็นเรื่องเซอร์ไพรส์เกิดขึ้นอีกก็เป็นได้ รวมถึงสินทรัพย์ที่มีอยู่ สามารถนำไปเพิ่มมูลค่าได้อีกมาก